

# G U V E R N U L R O M Â N I E I

***HOTĂRÂRE***

***privind aprobarea Strategiei Naționale împotriva Criminalității Organizate 2021- 2024***

În temeiul art. 108 din Constituţia României, republicată şi al art. 25 lit. e) din Ordonanța de Urgență nr. 57 din 3 iulie 2019 privind Codul administrativ

Guvernul României adoptă prezenta hotărâre.

Art. 1 – Se aprobă Strategia Națională împotriva Criminalității Organizate 2021-2024, prevăzută în anexa nr. 1, denumită în continuare strategia.

Art. 2 - Se desemnează instituțiile și autoritățile publice, cu atribuții în domeniul luptei împotriva criminalității organizate, să implementeze prevederile cuprinse în prezenta strategie.

Art. 3 – Se înființează Comitetul de Monitorizare a Strategiei Naționale împotriva Criminalității Organizate 2021-2024, denumit în continuare Comitet, organism fără personalitate juridică.

Art. 4 - Rolul Comitetului este de a monitoriza aplicarea prevederilor Strategiei.

Art. 5 - Comitetul are următoarele atribuții:

a) monitorizează aplicarea prevederilor Strategiei la nivelul instituțiilor și autorităților cu atribuții în domeniul luptei împotriva criminalității organizate;

b) asigură comunicarea interministerială, precum și armonizarea punctelor de vedere, în aplicarea prevederilor Strategiei;

c) formulează recomandări și propune măsuri către instituțiile și autoritățile cu atribuții în domeniul luptei împotriva criminalității organizate, în vederea asigurării coerenței și eficientizării procesului de implementare a prevederilor Strategiei;

d) informează anual Prim-Ministrul României și Consiliul Suprem de Apărare al Țării privind stadiul de realizare a obiectivelor stabilite în Strategie, prin Raportul anual de monitorizare;

e) analizează și formulează propuneri privind revizuirea prezentei strategii, în baza Raportului anual de evaluare.

Art. 6 – (1) Comitetul este format din câte un reprezentant, având funcție de conducere, cel puțin la nivel de director, din cadrul următoarelor instituții publice:

* Ministerul Justiției;
* Ministerul Afacerilor Interne;
* Parchetul de pe lângă Înalta Curte de Casație și Justiție;
* Direcția de Investigare a Infracțiunilor de Criminalitate Organizată și Terorism.

(2) Președintele Comitetului este reprezentantul Ministerului Justiției.

(3) Pentru fiecare membru titular al Comitetului se desemnează câte un membru supleant. (4) Președintele și membrii Comitetului sunt desemnați de către conducătorii instituțiilor prevăzute la alin. (1), prin ordin sau decizie, în termen de 30 de zile de la data intrării în vigoare a prezentei hotărâri.

Art. 7. - (1) Comitetul se întrunește semestrial sau ori de câte ori este necesar, la convocarea președintelui sau la solicitarea unui membru al acestuia.

(2) La lucrările Comitetului pot participa, în calitate de invitați, reprezentanți ai instituțiilor, ai autorităților administrației publice centrale, ai autorităților administrației publice locale, ai universităților sau ai organizațiilor neguvernamentale cu relevanță pentru problematica luptei împotriva criminalității organizate, precum și alți specialiști.

Art. 8 - (1) Pentru realizarea atribuțiilor prevăzute la art. 5, Comitetul adoptă hotărâri.

(2) Hotărârile Comitetului se adoptă cu votul majorității membrilor prezenți, în conformitate cu prevederile regulamentului propriu de organizare și funcționare, aprobat prin hotărâre a acestuia, la prima întâlnire de lucru.

(3) Secretariatul tehnic al Comitetului este asigurat de către Ministerul Justiției. Atribuţiile Secretariatului tehnic și procedurile de lucru ale Comitetului sunt stabilite prin regulamentul de organizare și funcționare prevăzut la alin. (2).

**PRIM MINISTRU**

 **Florin-Vasile CÎŢU**

Nr.

București